ՀՀ Արագածոտնի մարզպետ Սերգեյ Մովսիսյանի շնորհավորական ուղերձը Ուսուցչի օրվա առիթով։

Սիրելի՛ ուսուցիչներ, մանկավարժներ

Ընդունեք ջերմագույն շնորհավորանքներս Ուսուցչի օրվա առիթով:

Ուսուցիչ լինելը վսեմ առաքելություն է՝ լույսի ու գիտելիքի ուղով առաջնորդելու, հայրենասեր ու աշխատասեր լինելու, նվիրումի, բարին սերմանելու ընտրություն։

Երբեմն թվում է՝ բառերը դույզն-ինչ չեն արտահայտում այն ծավալուն աշխատանքը, որը դուք եք կատարում։ Ասում են՝ ուսուցիչը երկրորդ մայր է․ իրավամբ, սերունդների դաստիարակման գործում դուք նաև ծնողի դեր եք ստանձնում, անգնահատելի գործ եք անում։

Անքննարկելի է՝ ամուր պետության հիմքը կրթությունն է, մրցունակ կրթության օջախը՝ դպրոցը։ Եվ ես ուրախ եմ ու երախտապարտ, որ պետության հետ համագործակցությամբ դուք ջանում եք կրթության որակը բարձրացնել, դպրոցի և ուսուցչի դերը վերաիմաստավորել։

Իմացեք, որ կենսունակ պետություն կառուցելու հարցում մենք անվերապահորեն ապավինում ենք ձեր իմաստությանը, պատասխանատվությանն ու աշխատանքին։

Այս գեղեցիկ առիթով ձեզ մաղթում եմ անսպառ եռանդ, ամուր առողջություն ու աշխարհը դեպի գեղեցիկը փոխելու աներեր կամք։

Շնորհավո՛ր տոնդ, ուսուցիչ։

ՀՀ Արագածոտնի մարզպետ Սերգեյ Մովսիսյան